Toimintasuunnitelma vuodelle 2017

# Yleistä

Toiminta Iltakoulu ry:ssä jatkuu vuonna 2017 monipuolisena ja uudistumiskykyisenä. Yhdistyksen toiminnan ohjenuorina ovat jatkossakin avoimuus, aktiivisuus, ilo ja yhteisöllisyys. Vuonna 2017 Iltakoulun hallituksen tavoitteena on edelleen saattaa yhdistyksen jäsenistöä entistä tiiviimmin yhteen niin asiapitoisten tapahtumien kuin vapaa-ajan aktiviteettienkin osalta. Hallitus pyrkii toiminnan suunnittelussa ja toteutuksessa kasvattamaan vuorovaikutusta jäsenistön kanssa. Iltakoulussa ei harjoiteta syrjintää eikä ulossulkemista, vaan ilmapiiristä pyritään yhdessä rakentamaan mahdollisimman suvaitsevainen, kannustava ja välitön. Ainejärjestön tärkeimpänä tehtävänä on edistää jäsenistönsä kokonaisvaltaista hyvinvointia.

Vuoden 2017 tärkeimpiä painopistealueita Iltakoulussa ovat jäsenistön edunvalvonta ja yhteisöllisyys. Iltakoulun hallitus osallistuu kaikin mahdollisin tavoin Johtamiskorkeakoulun kehittämiseen sekä seuraa aktiivisesti ja pyrkii tarvittaessa vaikuttamaan Tampereella tapahtuvaan kolmen korkeakoulun yhteistyöhön. Politiikan tutkimuksen opiskelijoiden asemaa pyritään edistämään yksikköjärjestö Johtamiskorkeakoulun ylioppilaat ry:n eri vaikuttamiskanavilla sekä yliopistomaailman eri tasoilla. Lisäksi Iltakoulun hallitus pyrkii edelleen luomaan hyviä ja vaikuttamiskykyisiä suhteita niin opiskelijoiden, henkilökunnan kuin hallinnonkin piirissä. Tärkeänä keinona edunvalvonnassa on aktiivinen yhteistyö muiden Johtamiskorkeakoulun ainejärjestöjen kanssa. Iltakoulu pyrkii jatkuvasti lisäämään yhteistyötä muiden ainejärjestöjen kanssa myös yksikkö- ja korkeakoulurajat ylittäen sekä koulutuspoliittisissa asioissa että yhteisöllisyyttä luovissa tapahtumissa. Politiikan opiskelijoiden valtakunnallista yhteistyötä pyritään kehittämään vuonna 2017.

# Hallituksen toiminta, toimihenkilöt ja toimikunnat

Iltakoulun hallituksen kokouksiin on vapaa pääsy kaikilla Iltakoulun jäsenillä. Hallituksen kokouksista on tiedotettava ajoissa, vähintään viikkoa ennen kokousta, ja kokousten esityslista on toimitettava politologit-listalle kokouskutsun yhteydessä, tai viimeistään kokousta edeltävänä päivänä. Tämä parantaa tiedonkulkua hallituksen ja yhdistyksen jäsenistön välillä sekä rohkaisee jäsenistöä osallistumaan kokouksiin ja Iltakoulun toimintaan. Avoimuutta pidetään yllä myös laatimalla kokousten sisällöstä lyhyt yhteenveto Iltakoulu ry:n kotisivuille ja politologit-listalle, joka pyritään laatimaan neljän päivän sisällä kokouksesta. Valmiit pöytäkirjat lisätään sivuille heti niiden valmistuttua, kuitenkin viimeistään viikko kokouksen jälkeen. Valmiit pöytäkirjat myös tulostetaan ja toimitetaan ainejärjestötilaan.

Hallituksen jäsenten on mahdollista perustaa toimikuntia oman vastuualueensa tarpeisiin. Toimikunnat ovat kaikille Iltakoulun jäsenille avoimia ja toimikunnan jäsenet toimivat apuna sekä ideoinnissa että konkreettisessa toteutuksessa. Toimikunnat työskentelevät sektorista vastuussa olevan hallituksen jäsenen ohjauksessa, lukuun ottamatta Anti-lehden toimituskuntaa. Toimikuntien tavoitteena on osallistaa aktiivisia jäseniä entistä rohkeammin mukaan Iltakoulun toimintaan.

Hallitus valitsee toimihenkilöiksi ekskursiovastaavan, koulutusinfo- ja mediavastaavan ja vuosijuhlavastaavan, ellei näitä toimihenkilöitä ole vuoden 2016 syyskokouksessa valittu. Hallitus perustaa koulutuspoliittisen toimikunnan, eksursiotoimikunnan, vuosijuhlatoimikunnan ja tapahtumatoimikunnan, ellei näitä toimikuntia ole vuoden 2016 syyskokouksessa valittu. Hallitus perustaa tiedotustoimikunnan. Jäseniä ovat tiedotusvastaavan lisäksi Anti-lehden päätoimittaja ja koulutus- ja mediavastaava.

Koulutuspoliittinen toimikunta toimii koulutuspoliittisen vastaavan alaisuudessa. Sen tarkoitus on antaa tiedollista tukea puheenjohtajan ja koulutuspoliittisen vastaavan toimintaan. Ekskursiotoimikunta toimii eksursiovastaavan alaisuudessa. Sen tarkoituksena on suunnitella ja järjestää ulkomaanekskursio syksyllä 2017 tai alkuvuodesta 2018. Vuosijuhlatoimikunta toimii vuosijuhlavastaavan alaisuudessa. Sen tarkoitus on suunnitella ja järjestää syksyllä 2017 Iltakoulu ry:n vuosijuhlat yhdessä hallituksen kanssa. Tapahtumatoimikunta toimii tapahtumavastaavien alaisuudessa. Sen tarkoituksena on suunnitella ja järjestää vapaa-ajan tapahtumia. Tiedotustoimikunta toimii tiedotusvastaavan alaisuudessa ja vastaa mediasisällön tuottamisesta Iltakoulun tapahtumista. Hallitus voi täydentää toimikuntia vuoden aikana.

# Suhteet henkilökuntaan ja muihin toimijoihin

Iltakoulu ry jatkaa yhteydenpitoa tutkinto-ohjelman henkilökuntaan ja pyrkii kehittämään uusia toimintamuotoja. Hyväksi todettuja, jo perinteeksi muodostuneita tapahtumia, kuten Lukuvuoden avajaisseminaari, Jouluglögit sekä Simaa ja tippaleipää -tilaisuudet järjestetään jatkossakin yhteistyössä henkilökunnan kanssa. Näiden lisäksi pyritään mahdollisuuksien mukaan järjestämään myös uudentyyppisiä seminaareja, sekä esimerkiksi jatkamaan aiempina vuosina järjestettyjä harjoitteluseminaareja. Lisäksi jäsenistöä kannustetaan osallistumaan neljä kertaa vuodessa järjestettäviin politiikan tutkimuksen opetusneuvoston avoimiin kokouksiin.

Ulkosuhteita muihin järjestöihin hoidetaan tavanomaisen yhteistyön lisäksi myös osallistumalla muiden ainejärjestöjen vuosijuhlille. Hallituksen jäsenten ollessa estyneitä osallistumaan kutsuvierastilaisuuksiin, kuten vuosijuhlille, informoidaan kutsusta jäsenistöä ja kannustetaan heitä osallistumaan.

# Koulutuspolitiikka

Iltakoulu ry:n koulutuspoliittinen sektori jatkaa opiskelijoiden edunvalvontaa yhtenä Iltakoulun tärkeimpänä tehtävänä. Koulutuspolitiikassa tartutaan vuonna 2017 aktiivisesti kulloinkin esille nouseviin ajankohtaisiin asioihin, tarvittaessa syventäen yhteistyötä laajemmille sektoreille muiden ainejärjestöjen, Tampereen yliopiston Johtamiskorkeakoulun ylioppilaat ry:n (jatkossa JKY) sekä Tamyn kanssa. Vuonna 2017 tärkeä painopiste on huomion kiinnittäminen opetuksen toimivuuteen, sekä erityisesti tehokkaaseen, laadukkaaseen ja tasapuoliseen opintojen ohjaukseen. Tämän lisäksi jatketaan aktiivisesti Tampere 3 -prosessin seuraamista, jäsenistön informointia sekä vaikutetaan mahdollisuuksien puitteissa. Hallituksen koulutuspoliittinen vastaava toimii politiikan tutkimuksen opetusneuvostossa aktiivisesti sekä ylläpitää yhteistyötä ja yhteydenpitoa politiikan tutkimuksen henkilökuntaan varmistaakseen mahdollisimman laadukkaan ja selkeän informaation kulun, sekä toimimalla tärkeimpänä linkkinä opiskelijoiden ja henkilökunnan välillä.

Iltakoulu ry:n koulutuspoliittinen vastaava osallistuu aktiivisesti koulutuspoliittiseen toimintaan yliopiston eri toiminta-alueilla, esimerkiksi osallistumalla Johtamiskorkeakoulun ylioppilaiden koulutuspoliittiseen toimintaan takaamaan mahdollisimman hyvän informaation vaihdon sekä tiedotuksen tiedekunnan tutkinto-ohjelmien välillä. Tämän lisäksi Iltakoulun koulutuspoliittinen vastaava osallistuu Tamyn koulutuspoliittisen valiokunnan toimintaan ylläpitäen suhteita muihin yliopiston koulutuspoliittisiin toimijoihin. Lisäksi koulutuspoliittinen vastaava osallistuu muihin koulutuspoliittisiin tilaisuuksiin. Iltakoulu pyrkii pitämään yllä hyviä yhteistyösuhteita yliopiston toimielimiin - osallistumalla mahdollisimman monipuolisesti koulutuspoliittiseen toimintaan eri sektoreilla koulutuspoliittinen vastaava pyrkii omaamaan laajan asiantuntijuuden sekä takaamaan mahdollisimman laadukkaan politiikan tutkimuksen opiskelijoiden edunvalvonnan.

Vuonna 2017 jatketaan myös Iltakoulun aktiivitapaamisia, jotka ovat jäsenistölle avoimia ja niiden koollekutsumisesta vastaa puheenjohtaja. Tarvittaessa voidaan myös järjestää koulutuspoliittisia kokoontumisia politiikan tutkimuksen opiskelijoiden kesken tai koota tietoa jäsenistön mielipiteistä kyselyllä. Koulutuspoliittinen vastaava jatkaa yhteistyötä työelämävastaavan kanssa työelämätapahtumien kehittämisessä, kuten vuonna 2016 järjestetyssä yhteistyötapahtumassa työelämä- ja koulutuspoliittisen sektorin välillä.

Tämän lisäksi vuonna 2017 kerätään vuosittainen palaute sähköisellä lomakkeella sekä Iltakoulun toimintaa, että politiikan tutkimuksen opetusta ja ohjausta koskien. Jatkossakin kannustetaan palautteen oma-aloitteiseen antamiseen ja mahdollisten ongelmakohtien esilletuomiseen.

Vuonna 2016 aloitettua hyväksi todettua käytäntöä ennakoivasta opetussuunnitelmapalautekyselystä jatketaan siten, että koulutuspoliittinen vastaava kerää jäsenistöltä kyselyn lukuvuoden alussa ottaen selvää opiskelijoiden toiveista ja parannusehdotuksista uuteen opetussuunnitelmaan jo ennen työryhmien toiminnan alkua. Tämän tarkoituksena on parantaa opiskelijoiden mahdollisuuksia vaikuttaa tulevan kurssitarjonnan sisältöihin ja opetusmenetelmiin.

# Tiedotus

Iltakoulu ry:n pääasiallisena tiedotuskanavana käytetään politologit-sähköpostilistaa. Politologit-sähköpostilistalla tiedotetaan ensisijaisesti ainejärjestön toimintaan sekä politiikan tutkimukseen ja yliopisto-opiskeluun liittyvistä asioista. Listalla kaikki saavat tiedottaa opiskeluun liittyvistä asioista. Iltakoulu\_jutut-lista on tarkoitettu vapaamuotoisempaan tiedotukseen. Sitä kautta voidaan tiedottaa asioista, jotka eivät suoraan liity Iltakoulun toimintaan, mutta jotka saattavat silti kiinnostaa jäsenistöä.

Muita Iltakoulu ry:n tiedotuskanavia ovat Facebook-sivu, Facebook-ryhmä ”Iltakoululla on asiaa!” ja internet-sivusto iltakoulu.org. Kuvamateriaaliin keskittyviä tiedotuskanavia ovat Iltakoulun Instagram-tili ja Snapchat-tili. Iltakoulun Facebook-sivun ja ”Iltakoululla on asiaa!” kautta tiedotetaan aktiivisesti tapahtumista ja muista esille nousevista asioista. Iltakoulun internet-sivut pidetään ajantasaisena tiedotuskanavana siten, että Iltakoulun jäsenistöllä sekä ulkopuolisilla tahoilla, kuten opiskelupaikasta kiinnostuneilla ja mahdollisilla sponsoreilla, on mahdollisuus seurata toimintaa. Internet-sivujen tenttikysymysarkistoa päivitetään ja laajennetaan myös vuonna 2017. Tiedotusvastaava päivittää internet-sivujen kuvagalleriaa lisäämällä sinne tapahtumista otettuja kuvia. Iltakoulun Instagram-tiliä ja Snapchat-tiliä tulee päivittää Iltakoulun tapahtumista ja toiminnasta säännöllisesti. Tiedotuksessa on tärkeää yhdenmukaisuus eli tiedotuskanavien välillä ei tulisi olla ristiriitaisuuksia. Tiedotustoimikunta vastaa ja toteuttaa mediasisällön tuottamisesta Iltakoulun tapahtumista.

Kansainvälisten opiskelijoiden eli vaihto-opiskelijoiden ja englanninkielisten tutkinto-opiskelijoiden tiedotus hoidetaan sosiaalisen median ja tarvittaessa sähköpostin kautta. Tiedotus tapahtuu sekä suomeksi että englanniksi. Tapahtumien yhteydessä mainitaan, kenelle tapahtuma on suunnattu, ja millä kielellä tapahtuma pidetään. Koulutusinfo- ja mediavastaava vastaa Iltakoulun osallistumisesta Tampereen yliopiston Avoimien ovien päivään, jossa mahdolliset uudet opiskelijat pääsevät tutustumaan politiikan tutkimuksen opiskeluun ja Iltakouluun.

# Sosiaalipolitiikka, ympäristö ja yhdenvertaisuus

Tiedotusvastaavan tulee tiedottaa sosiaalipolitiikkaan ja ympäristö- ja yhdenvertaisuusasioihin liittyvistä keskeisistä asioista. Tiedotusvastaava myös koordinoi tarvittaessa näihin sektoreihin liittyviä tapahtumia. Sosiaalipolitiikan kohdalla tärkein tehtävä on tiedottaminen opintososiaalisista asioista, kuten toimeentuloon ja terveyteen liittyvistä kysymyksistä sekä muista ajankohtaisista teemoista. Lisäksi seurataan Tamyn sosiaalipolitiikkaan liittyvää toimintaa. Sosiaalipolitiikka-aiheisen tapahtuman järjestämistä voi harkita. Yhdenvertaisuusvastaava laatii järjestöä velvoittavan yhdenvertaisuussuunnitelman hyväksyttäväksi yhdistyksen kevätkokoukseen.

Ympäristöasioissa Iltakoulu tekee omia aloitteita tilaisuuden tullen ja jatkaa yhteistyötä Tamyn ja muiden ympäristötoimijoiden kanssa. Ympäristösektorin kannalta kiinnostaviin kohteisiin voidaan myös järjestää vierailuja ja Iltakoulu voi järjestää jatkossakin ympäristöaiheisen tapahtuman.

Yhdenvertaisuus on tärkeä asia Iltakoulussa ja yhdenvertaisuusasioista huolehditaan edelleen Iltakoulun toiminnassa. Tapahtumien tulee jatkossakin olla kaikille iltakoululaisille tasapuolisesti avoimia. Lisäksi tulee järjestää monipuolisesti erilaisia tapahtumia koko jäsenistöä kuunnellen. Yhdenvertaisuutta tulee edistää pitämällä huolta, että Iltakoulun tapahtumat ja toiminta eivät sisällöltään syrji ketään jäsentä iän, sukupuolen, seksuaalisen suuntauksen, etnisyyden, poliittisen vakaumuksen ja uskonnollisen vakaumuksen perusteella. Iltakoulun tapahtumat ja muu toiminta pyritään pitämään esteettömänä ja tapahtumien mahdollisesta esteellisyydestä tiedotetaan jäsenistöä. Jäsenistöä ohjeistetaan ottamaan yhteyttä hallituksen tiedotusvastaavaan sosiaalipoliittisissa sekä ympäristö- ja yhdenvertaisuusasioissa.

# Varainhankinta

Vuodeksi 2017 varainhankinta eriytetään työelämä- ja alumnivastaavan tehtävistä erilleen. Iltakoulun tärkein yksittäinen varainhankintakohde on keväällä järjestettävä valmennuskurssi. Varainhankinnan osalta kartoitetaan uusia yhteistyökumppaneita ja pidetään yllä hyviksi koettuja, vanhoja yhteistyösuhteita. Varainhankintatoimikuntaa voidaan harkita vuosijuhlia ja ulkomaanekskursiota varten, pääasiallinen ja aktiivisin rooli kuitenkin itse varainhankintavastaavalla. Iltakoulu pyrkii luomaan uusia monipuolisia ja innovatiivisia keinoja järjestön toiminnan tukemiseksi.

Yökerho- ja pubisponsorisopimusten hintaa voi nostaa, laaja kilpailuttaminen on tärkeää ja sopimuksen mukaista tapahtumamäärää voi vastaavasti nostaa. Haalarimainospaikkojen hinnat pysyvät vuoden 2016 tasolla tai hieman korkeampana paikasta riippuen. Varainhankinnan tulee olla aktiivista ja tuottoisaa koko vuoden ajan: varainhankinta käsittää sekä sponsorisopimukset, mainossopimukset että tarvikehankinnan järjestölle yleiskäyttöön ja tapahtumiin.

# Työelämä- ja alumnitoiminta

Työelämäsektori pysyy aktiivisena myös vuonna 2017. Työelämätapahtumien päätehtävänä on jatkossakin kartuttaa jäsenistön tietoja yhteiskunnallisen alan työpaikoista ja työnhaussa huomioon otettavista seikoista. Samalla tapahtumissa tehdään tunnetuksi erilaisia työnantajatahoja ja hyödynnetään harkinnan mukaan kaikille avoimia tilastoja työelämästä. Työelämävastaava tiedottaa aktiivisesti jäsenistölle sektoriinsa kuuluvista asioista sekä politologit-sähköpostilistan, että harkinnan mukaan myös Facebookin kautta. Työelämävastaava tiedottaa ainoastaan työelämään liittyvistä seikoista, harjoitteluinformaatio kuuluu koulutuspoliittisen vastaavan tehtäviin. Työelämävastaava päivittää tarvittaessa Iltakoulun nettisivujen ”Työelämä”-välilehteä sekä vastaa Iltakoulun LinkedIn -tilin toiminnasta.

Työelämäsektorin tapahtumatarjonta pyritään pitämään monipuolisena. Työelämäpaneeleja, -tietoiskuja ja keskustelutilaisuuksia järjestetään joko itsenäisesti tai yhteistyössä muiden opiskelijajärjestöjen ja Iltakoulun alumnien kanssa. Vuonna 2017 keväällä järjestetään työelämäekskursio Helsinkiin, joka sisältää 2-4 kohdetta. Syksyllä 2017 järjestetään toinen excursio Helsinkiin, joka mahdollisuuksien mukaan on liitettynä yhteisristeilyyn Boomin ja Staabin kanssa. Yhteistyötä Suomen Yhteiskunta-alan Ylioppilaiden Tampereen opiskelijat ry:n, Yhteiskunta-alan korkeakoulutettujen ja JKY:n kanssa jatketaan myös tulevaisuudessa. Jäsenistölle tiedotetaan valtakunnallisista työelämämessuista tai alaan liittyvistä opiskelijatapahtumista. Tapahtumia järjestetään myös maisterivaiheen opiskelijat muistaen: maisteritapaamisiin tulee saada alumnipuhujia tai muita työelämään liittyviä puhujia avustamaan maistereita työnhaussa.

Iltakoulun alumnitoiminnan kehittäminen jatkuu vuonna 2017 tiiviimmän yhteistyön ja mahdollisten alumnitapahtumien muodossa. Iltakoulun alumnivastaava jatkaa kuukausittaisten tervehdyksien kirjoittamista hallinnoimaansa Iltakoulun alumnit -Facebook-ryhmään. Edellä mainittu Facebook-ryhmä on pääasiallinen viestintäkanava Iltakoulun ja alumnien välillä.

Vuonna 2015 perustettu Iltakoulun alumnit ry on alumnitoiminnan tärkein yhteistyökumppani. Iltakoulu auttaa tarvittaessa Iltakoulun alumnit ry:tä tapahtumien suunnittelussa ja järjestämisessä. Iltakoulun alumnivastaavalle on varattu paikka alumniyhdistyksen hallituksessa, mitä kautta ylläpidetään yhdistysten välistä vuorovaikutusta. Alumnivastaava pyrkii osallistumaan aktiivisesti Iltakoulun alumnit ry:n kokouksiin. Tarkoitus on luoda Iltakoulun ja alumni ry:n välille luonnollinen jatkumo, jossa opintonsa päättävät politologit liittyisivät automaattisesti alumniyhdistyksen jäseniksi. Yhteistyön toivotaan tuottavan myös opiskelijoiden ja alumnien yhteisiä tapahtumia, jotta edellä kuvatun kaltainen yhteys syntyisi.

Alumnipankin rinnalle pyritään saamaan Iltakoulun alumnit ry:n jäsenrekisteri, jota voitaisiin hyödyntää työelämätapahtumien järjestämisessä. Tätä tietokantaa käytetään ja päivitetään aktiivisesti. Tavoitteena luonnollisen alumniksi siirtymisen jatkumon lisäksi on luoda läheiset välit alumnien ja Iltakoulun sekä opiskelijoiden välille. Yhteistyötä tehdään myös Tampereen yliopiston kanssa: yliopisto luovuttaa valmistuneiden opiskelijoiden tiedot Iltakoululle, joka käyttää tietoja liittääkseen opiskelijat heti valmistumisensa jälkeen alumniyhteisöön. Lähestymistapana valmistuneisiin opiskelijoihin käytetään kirjettä, ellei toimivaa sähköistä lähestymistapaa löydetä. Taloudellista tukea projektiin haetaan yliopistolta alumniavustuksen muodossa, mikäli se on saatavissa vuosittain.

# Tutorointi

Iltakoulu panostaa tutorointiin yhtenä toimintansa tärkeimpänä osa-alueena myös vuonna 2017. Tutortoimintaa kehitetään yhä toimivammaksi. Tässä etusijalla on Iltakoulun tutorien oma aktiivinen suunnittelutyö, mutta yhteistyötä tehdään myös yliopiston, Tamyn ja Johtamiskorkeakoulun eri tahojen kanssa mahdollisuuksien mukaan. Yhteistyötä tehdään myös kansainvälisyysvastaavan kanssa, jotta kansainvälisiä opiskelijoita saadaan rohkaistua mukaan Iltakoulun toimintaan.

Vuonna 2016 tarjottiin kolmatta kertaa kohdennettua tutorointia myös suoraan maisterivaiheeseen valituille opiskelijoille. Maisteritutorointi on koettu hyödylliseksi ja tarpeelliseksi, joten sen jatkamiseen myös vuonna 2017 kehotetaan. Maisteritutorit ovat tutoreita, joiden ensisijainen tehtävä on tarjota laadukasta tutorointia maisteriopiskelijoille. Maisteritutorit rekrytoidaan tutorhaun yhteydessä.

Tutorien rekrytointi aloitetaan hyvissä ajoin alkukeväällä, jotta syksyn valmistelut saadaan hyvään malliin ennen kevätlukukauden loppua. Tutorvastaava toimii linkkinä Iltakoulun hallituksen ja tutorien välillä. Syksyn ohjelmaa suunnitellessa tutorien on tärkeää ottaa huomioon uusien opiskelijoiden perehdyttäminen niin opintoihin kuin opiskelijaelämän rientoihin. Vuoden 2017 tutorit arvioivat tutorvastaavan johdolla edellisen vuoden toimintaa huomioiden fuksikyselyjen palautteen ja muokkaavat tutortoimintaa vastaamaan yhä paremmin uusien opiskelijoiden tarpeita.

Iltakoulu pyritään tekemään uusille opiskelijoille tutuksi heti alusta alkaen lähestymällä heitä jo ennen syksyä aktiivisesti. Jo hyväksymiskirjeeseen liitetään Iltakoulun tervehdys ja opiskelupaikan vastaanottaneille lähetetään myöhemmin kesän aikana Iltakoulun oma fuksikirje. Uusia opiskelijoita lähestytään aktiivisesti myös sähköisten kanavien kautta, sähköpostin ja Facebookin välityksellä. Ennen orientoivien opintojen alkua järjestetään Epävirallinen hengailuilta, jossa uusille opiskelijoille tarjotaan mahdollisuus tutustua Iltakouluun ja toisiinsa jo etukäteen. Syksyllä tutorit järjestävät ahkerasti erinäisiä aktiviteetteja, jotka tukevat luontevaa opintojen aloitusta ja tutustumista kanssaopiskelijoihin.

Ensimmäisten opiskeluviikkojen aikana toteutettavia Hiiriviikkoja jatketaan vuonna 2017. Edellisten vuosien järjestelyjä ja tapahtumia kehitetään saadun palautteen perusteella, joka kerätään myös vuonna 2017. Vakiotapahtumia tutoroinnin osalta ovat muun muassa Tutustumissauna, Kaupunkikierros, Amazing Race, Challenge Accepted, Fuksisitsit ja Haalarikastajaiset. Tutorit pyrkivät myös luomaan uudenlaisia aktiviteetteja. Tutorien tehtävä on luoda motivoitunut ja positiivinen henki niin yliopisto-opiskelua, muita opiskelijoita kuin Iltakouluakin kohtaan.

# Kansainvälisyys ja kehitysyhteistyö

Iltakoulu jatkaa vahvaa kansainvälisyyssektoria keskittymällä vaihto-opiskelijoiden ja kansainvälisten jäsenten tutoroinnissa laatuun ja aktiivisuuteen, joka taataan tutoreiden perusteellisella ohjeistamisella. Englanninkielisen viestinnän tulee olla olennainen osa Iltakoulun viestintää ja vaihto-opiskelijat kutsutaan kaikkiin luonteeltaan heille sopiviin tapahtumiin. Kun hallitus päättää kutsua vaihto-opiskelijat tapahtumiin, ottaa hallitus yhdessä vastuun siitä, että heidät huomioidaan tapahtumassa. Näin taataan yhteisöllisyyden tunne myös vaihto-opiskelijoille. Elokuussa järjestetään perinteinen Iltakoulu loves Internationals -tapahtuma, joka on koettu hyväksi käytännöksi osallistaa vaihto-opiskelijat Iltakouluun heti heidän vaihtonsa alussa.

Viime vuonna lisääntynyttä yhteistyötä JKK:n ainejärjestöjen kv-vastaavien ja -toimihenkilön välillä jatketaan ja pyritään kehittämään. Kv-tuutorointi järjestetään yhdessä JKY-tasolla ja uusille vaihto- ja kv-opiskelijoille lähetetään tervetulokirje hyväksymiskirjeen mukana. Tapahtumat painottuvat JKY-yhteistyöhön, sillä vaihto-opiskelijat liikkuvat yleensä tutkintorajat ylittävissä yhteisöissä ja täten pystytään mahdollistamaan useampien vaihto-opiskelijoiden osallistuminen tapahtumiin. Suositut kansainväliset sitsit järjestetään sekä keväällä, että syksyllä mikäli JKY näin esittää.

Kehitysyhteistyö Pamoja Youth and Child Foundationin kanssa jatkuu myös vuonna 2017. Hallitus voi kuitenkin halutessaan harkita kehitysyhteistyövarojen uudelleenkohdentamista, mikäli yhteistyössä ilmenee ongelmia. Huomioon tulisi kuitenkin ottaa kehitysyhteistyölle tärkeä jatkuvuus ja ruohonjuuritason toimijoiden tukeminen. Pyritään avoimeen ja mahdollisimman aktiiviseen kommunikaatioon jatkossakin.

# Vapaa-ajan tapahtumat

Iltakoulu on profiloitunut monipuolisten ja onnistuneiden vapaa-ajan tapahtumien järjestäjänä ja haluaa järjestää kaikenlaisia tapahtumia ympäri vuoden myös vuonna 2017. Vapaa-ajan tapahtumat ovat tärkeä osa Iltakoulun toimintaa ja jo perinteiksi muodostuneita tapahtumia pyritään jatkamaan. Lavatanssibileet, vappusitsit, Vappumökki, Fuksisitsit, ensimmäisen vuoden opiskelijoiden järjestämät pikkujoulut ja tutustumissauna tullaan toteuttamaan vuonna 2017. Tapahtumat pidetään kuitenkin avoinna kehitysideoille ja uudet tapahtumat ovat aina tervetulleita.

Liikuntasektorin kanssa yhdessä toteutettavia tapahtumia, kuten Talviolympialaiset ja Hankipallo, järjestetään jatkossakin. Amazing Race järjestetään myös vuonna 2017 yhdessä kansainvälisen sektorin kanssa. Yhteistyössä kulttuurisektorin kanssa järjestetään muun muassa Bussirundi.

Vuonna 2017 järjestetään 42-vuotisen Iltakoulun vuosijuhlat. Vuosijuhlavastaava johtaa vuosijuhlien suunnittelun ja toteutuksen apunaan vuosijuhlatoimikunta. Hallituksen puheenjohtaja, rahastonhoitaja sekä tapahtumavastaavat ovat toimikunnan jäseniä. Vuosijuhlat ovat vuoden isoin tapahtuma ja se vaatiikin hallituksen sitoutuneen panoksen. Vuosijuhlat järjestetään marraskuussa, mutta niiden suunnittelu tulee aloittaa hyvissä ajoin – jo 2017 alkuvuodesta.

# Tapahtumat muiden ainejärjestöjen ja yhdistysten kanssa

Iltakoulussa pyritään jatkamaan ja kehittämään edelleen aktiivista yhteistyötä muiden ainejärjestöjen sekä yhdistysten kanssa. Lavatanssibileet ja Huminat yhdessä Yhteiskuntatieteellisen tiedekunnan ainejärjestöjen kanssa, Kotibileet yhdessä Staabin kanssa säilytetään Iltakoulun tapahtumakalenterissa. Konfliktinratkaisusimulaatio pyritään järjestämään yhdessä Kansainvälisen politiikan yhdistyksen sekä muiden politiikan tutkimuksen ainejärjestöjen kanssa.

Avoimiin tapahtumiin kutsutaan mahdollisuuksien mukaan myös muiden ainejärjestöjen edustajia sekä kansainvälisiä opiskelijoita. Iltakoulu pyrkii luomaan myös vaihto-opiskelijoille soveltuvia tapahtumia käytettävien tilojen resurssien mukaan. Iltakoulu pyrkii mahdollisuuksien mukaan osallistumaan muiden ainejärjestöjen tapahtumiin. Johtamiskorkeakoulun ja Johtamiskorkeakoulun ylioppilaat ry:n järjestämään Johtajuussymposiumiin ja sen järjestelyihin osallistutaan aktiivisesti. Vuonna 2017 ainejärjestöjen välisiin suhteisiin panostetaan entistä monipuolisemmin.

# Kulttuuri

Iltakoulun toimintaan kuuluvat myös kulttuuritapahtumat. Sektorin puitteissa voidaan järjestää esimerkiksi konsertti-, museo- ja teatteriekskursioita, sekä muita vapaamuotoisempia tapahtumia. Kulttuuritapahtumien tarjonnan tulee säilyä monipuolisena ja osallistavana. Jäsenistöä tiedotetaan myös muusta kulttuuritarjonnasta esimerkiksi kuukausittaisella sähköpostikirjeellä.

Kulttuurisektorin vastuulla on järjestää syksyllä perinteeksi muodostunut Iltakoulun bussirundi. Ekskursioiden lisäksi sektori järjestää myös vähintään kaksi rennompaa hengailupainotteista tapahtumaa, toisen keväällä ja toisen syksyllä. Kulttuurivastaavalla on ollut tapana järjestää iltakoululaisille pubivisoja ja perinnettä suositellaan jatkettavaksi. Suositeltavaa on myös selvittää yhteistyömahdollisuuksia muiden järjestöjen kanssa. Pubirundi suositellaan järjestettäväksi kevään aikana. Kulttuurivastaava on vastuussa perinnetyöryhmästä, joka ideoi keinoja ylläpitää ja elävöittää Iltakoulun perinteitä. Työryhmän puitteissa voidaan selvittää kunniamerkkien lanseerausta. Kulttuurivastaava hankkii hallitukselle juhlanauhat vuosijuhliin mennessä, ellei niitä ole vuoden 2016 aikana hankittu. Juhlanauhojen käyttöä varten perinnetyöryhmä laatii juhlanauhaohjesäännön.

# Liikunta

Iltakoulu jatkaa liikuntasektorinsa pitämistä monipuolisena ja jäsenistönsä toiveiden mukaisena sekä järjestämillään liikuntatapahtumilla, että osallistumalla muiden tahojen järjestämiin tapahtumiin. Iltakoulu pyrkii edelleen lisäämään liikuntatapahtumayhteistyötä muiden ainejärjestöjen kanssa. Esimerkkinä tästä on Interaktion kanssa järjestettävä hankipalloturnaus. Tapahtumia voidaan järjestää myös yhteistyössä Iltakoulun muiden sektoreiden kanssa.

Iltakoulu seuraa aktiivisesti Unipoli Sportin ja Utasportin toimintaa ja niiden järjestämiä tapahtumia tiedottaen jäsenistöä esiin nousevista asioista. Liikuntavastaava arvioi liikuntatiedotuksesta jäsenistön kannalta olennaisen sisällön yhteiselle sähköpostilistalle jaettavaksi läpi vuoden. Iltakoulun palloiluvuoroja Atalpalla jatketaan. Työväen Ampujien osallistumista yliopiston jalkapallo- ja futsalsarjoihin jatketaan, sekä kehitetään uusien lajien toimintaa. Näistä erityisesti lentopallon OSM-kisojen rentosarjaan osallistuminen uudelleen, sekä salibandy-, ja koripallotoiminnan aktivoiminen Iltakoulun jaetulla lajivuorolla. Perinteiksi muodostuneisiin tapahtumiin, kuten Akateemisen kyykän MM-kilpailuihin osallistutaan. JKY:n puistofutikseen, VIP-pesikseen ja yösählyyn pyritään osallistumaan. Syksyllä 2016 aloitettuja liikuntakokeiluja jatketaan. Uutena tarpeellisena kehitysehdotuksena pyritään fuksiviikoilla järjestämään tutor-ryhmäkohtainen tutustuminen Atalpalle.

Työväen Ampujille hankittuihin 10 pelipaitaan pyritään saamaan sponsoreita, joilla rahoitetaan paitojen logo-, ja mainospainatukset. Vuonna 2015 perustettua Iltakoulun hyvinvointiryhmää pyritään yhä aktivoimaan Facebookissa.

# Ainejärjestötila

Iltakoululla on oma ainejärjestötila Pinni A:n huoneessa 4089. Ainejärjestötilasta vastaa hallituksen tutor-, valmennuskurssi- ja aj-tilavastaava. Ainejärjestötilassa päivystetään säännöllisesti maanantaista torstaihin kello 12-14, hallituksen harkinnan mukaisesti aukioloaikoja voidaan myös jatkaa. Päivystäjinä toimivat kaikkien hallituksen jäsenten lisäksi vapaaehtoiset päivystäjät, jotka tilasta vastaava hallituksen tutorvastaava rekrytoi. Päivystysvuorot jaetaan tasapuolisesti. Vastaava hoitaa myös kulkuoikeudet päivystäjille.

Ainejärjestötila pidetään viihtyisänä, siistinä ja rentona iltakoululaisten tapaamispaikkana, jossa myydään kahvia, teetä sekä Iltakoulun myyntituotteita, kuten haalarimerkkejä. Tila toimii myös toimistona, jossa voidaan esimerkiksi myydä lippuja tapahtumiin. Jäsenistöllä on myös mahdollisuus varata tila kokoontumisia varten päivystysaikojen ulkopuolella. Ainejärjestötilan rooli iltakoululaisten yhteenkuuluvuuden tunnetta vahvistavana tekijänä säilyy. Suosioon noussutta Pullatiistaita suositellaan jatkamaan myös vuonna 2017. Ainejärjestötilassa saa mainostaa hallituksen linjaamien sääntöjen puitteissa edustajisto-, eduskunta-, euro-, kirkko-, kunnallis-, ja presidentinvaaleissa.

# Anti ja Apollon

Iltakoulun jäsenistölle sekä muille lähimmille ainejärjestöille suunnattu Anti-lehti ilmestyy vuonna 2017 jälleen viisi kertaa. Lehden sisältö käsittelee laajasti opiskelijaelämää, arkea, opintoja sekä ajankohtaisia ilmiöitä ja aiheita. Jokainen numero ilmestyy värillisen verkkojulkaisun lisäksi myös painettuna versiona Iltakoulun ainejärjestötilassa. Lehti ilmestyy kaksi kertaa keväällä ja kaksi kertaa syksyllä, jonka lisäksi loppukesästä julkaistaan fuksinumero, joka tarjoaa katsauksen ainejärjestöömme sekä opiskeluihin Tampereen yliopistossa. Värillisen verkkojulkaisun lisäksi numero lähetetään myös painettuna versiona jokaiselle uudelle opiskelijalle. Antin päätoimittaja on vastuussa jokaisen lehden kokoamisesta, ja halutessaan voi täydentää Antin toimituskuntaa.

Apollonin julkaisua pyritään jatkamaan. Antin päätoimittaja on vastuussa myös Apollonin toimittamisesta. Apollon on Iltakoulun julkaisema politiikan opiskelijoiden esseiden vuosittainen verkkojulkaisu, jonka tavoitteena on tarjota opiskelijoille julkaisukanava omille tuotoksilleen.